|  |  |  |
| --- | --- | --- |
| **בנק ישראל**דוברות והסברה כלכלית | Logo Bank of Israel 2 color | ‏ירושלים,‏‏ כ"ג באב, תשפ"ה‏‏‏‏‏17 באוגוסט 2025 |

הודעה לעיתונות:

**מנהל חטיבת הון אנושי ומשאבי ארגון בבנק ישראל, מר רונן קופמן, הודיע כי יסיים את תפקידו בנובמבר 2025, בתום קדנציה של חמש שנים**

מנהל חטיבת הון אנושי ומשאבי ארגון, מר רונן קופמן, הודיע לנגיד בנק ישראל כי יסיים את תפקידו בסוף חודש נובמבר 2025, בתום קדנציה של חמש שנים. נגיד בנק ישראל, פרופ' אמיר ירון, קיבל את בקשתו לסיים את תפקידו ובכוונתו להקים ועדת איתור למינוי מנהל לחטיבה.

מר קופמן נכנס לתפקידו בנובמבר 2020. במהלך תקופת כהונתו התמודדה בהצלחה החטיבה בניהולו עם השפעתם של שינויים גיאופוליטיים וגלובליים משמעותיים על מאפייני העבודה והתעסוקה במשק הישראלי ובבנק ישראל. במסגרת זו, הובילה החטיבה, יחד עם חטיבות נוספות בבנק, את בניית היכולת לעבודה מרחוק בתקופת מגפת הקורונה, ובכך אפשרה לבנק ישראל להתמקד בעשייה מקצועית לטובת הציבור והמשק. יכולת זו הוסיפה ללוות את הבנק גם לאחר מגפת הקורונה והיא תורמת לקיומם של תהליכי עבודה אפקטיביים יותר.

מאוחר יותר, עם פרוץ מלחמת "חרבות ברזל", שעה שרבים מעובדי הבנק גויסו לשירות מילואים פעיל, פעלה החטיבה בניהולו של קופמן, כדי להבטיח את ההמשכיות העסקית של הבנק ואת היכולת להמשיך ולתמוך בפעילותו של המשק הישראלי. כל זאת, לצד סיוע ותמיכה בעובדי הבנק שגויסו למילואים ובמשפחותיהם.

**מנהל חטיבת הון אנושי ומשאבי ארגון, מר רונן קופמן**: "אני מודה לנגיד בנק ישראל, פרופ' אמיר ירון, על ההזדמנות להוביל ולהשפיע על עבודת בנק ישראל בתקופות מאתגרות במיוחד. אני רוצה להודות גם למנכ"לית הבנק, הגב' שולי גרי, ולחברי הנהלת הבנק, על שיתוף הפעולה והעבודה המשותפת. אני מבקש גם להודות במיוחד למנהלי ועובדי החטיבה, בלעדיהם לא היינו צולחים את האתגרים שזימנו לנו חמש השנים האחרונות. בבנק ישראל כוח אדם איכותי, מקצועי וחדור מוטיבציה לפעול לטובת הכלכלה והמשק. אני סמוך ובטוח שכך יהיה גם בהמשך".

**מנכ"לית הבנק גב' שולמית גרי:** "אני מבקשת להביע תודה עמוקה והערכה למר רונן קופמן על חמש שנים של עשייה ברוכה ומרובה בתקופה מאתגרת במלוא מובן המילה. רונן הוביל את החטיבה ברגישות ובמקצועיות ופעל ללא לאות לחיזוק ההון האנושי, לשיפור תהליכים רוחביים ולביסוס תרבות ארגונית של שותפות ושיתוף. אני מאחלת לרונן הצלחה רבה בהמשך הדרך. "

**נגיד בנק ישראל, פרופ' אמיר ירון:**"רונן הצטרף לבנק ישראל עם ניסיון וידע עשירים במספר ארגונים, אשר באו לידי ביטוי גם בעבודתו בבנק. כהונתו בבנק התאפיינה באתגרים רבים שזימנו לנו האירועים הגיאופוליטיים והגלובליים, והחטיבה בהובלתו התמודדה מולם בהצלחה יתרה ותרמה רבות להמשכיות העסקית והתפקודית של הארגון. רונן תרם גם לקידום וטיפוח ההון האנושי בבנק, המשאב החשוב ביותר של הארגון ומקור עוצמתו. אני מודה לרונן על עבודה משותפת ופורייה ומאחל לו הצלחה רבה בהמשך".